ഐഎസ്എല്ലിൽ ആദ്യജയം കൊതിച്ചെത്തിയ കേരളാ ബ്ലാസ്റ്റേഴ്സിനെ ഗോളിൽ മുക്കി എഫ്സി ഗോവ . രണ്ടിനെതിരെ അഞ്ചു ഗോളുകൾക്കാണ് ഗോവ ബ്ലാസ്റ്റേഴ്സിനെ തരിപ്പണമാക്കിയത് . ആദ്യ പകുതിയിൽ ഇരു ടീമുകളും രണ്ട് ഗോളുകൾ വീതമടിച്ച് തുല്യത പാലിച്ചു . എന്നാൽ രണ്ടാം പകുതിയുടെ തുടക്കത്തിൽ തന്നെ ലീഡെടുത്ത ഗോവ പിന്നീട് ബ്ലാസ്റ്റേഴ്സിനെ നിലംതൊടാൻ അനുവദിച്ചില്ല . ഫെറാൻ കോറോമിനാസിന്റെ ഹാട്രിക്കാണ് ഗോവയ്ക്ക് മിന്നും ജയം സമ്മാനിച്ചത് . മാർക്ക് സിഫിനോസും ജാക്കിചന്ദ് സിംഗുമാണ് ബ്ലാസ്റ്റേഴ്സിന്റെ ഗോളുകൾ നേടിയത് . 48 , 51 , 55 മിനിട്ടുകളിലായിരുന്നു ബ്ലാസ്റ്റേഴ്സിന്റെ ഹൃദയം തകർത്ത് കോറോമിനാസ് ഹാട്രിക്ക് തികച്ചത് . ഗോൾകീപ്പർ പോൾ റെച്ചബൂക്കയുടെ മിന്നും സേവുകളും ക്രോസ് ബാറുമില്ലായിരുന്നെങ്കിൽ ബ്ലാസ്റ്റേഴ്സ് പത്തു ഗോളെങ്കിലും വഴങ്ങിയേനെ . ഏഴാം മിനിട്ടിൽ സിഫിനോസിലൂടെ ബ്ലാസ്റ്റേഴ്സ് ആണ് ആദ്യം ലീഡെടുത്തത് . എന്നാൽ ആഘോഷത്തിന് അധികം ആയുസുണ്ടായില്ല . ഒമ്പതാം മിനിട്ടിൽ മാനുവൽ ലാൻസറോട്ടെ ഗോവയെ ഒപ്പമെത്തിച്ചു . പതിനെട്ടാം മിനിട്ടിൽ ലാൻസറോട്ടെ ഗോവയെ മുന്നിലെത്തിച്ചു . 31 - ാം മിനിട്ടിൽ ജാക്കിചന്ദ് സിംഗിലൂടെ കേരളം ഒപ്പമെത്തി . തുടർന്ന് പൊരിഞ്ഞ പോരാട്ടം കണ്ടെങ്കിലും ഗോൾ മാത്രം ഒഴിഞ്ഞു നിന്നു . രണ്ടാം പകുതിയിൽ ഏഴ് മിനിട്ടിനിടെയായിരുന്നു കോറോമിനാസ് ഹാട്രിക്ക് തികച്ച് ബ്ലാസ്റ്റേഴ്സിന്റെ വിജയപ്രതീക്ഷകൾ തല്ലിക്കൊഴിച്ചത് .